Mario

Mario – Japonijos „Nintendo“ kompanijos talismanas, žaidimų herojus ir kartu taip vadinama viena populiariausių kompiuterinių žaidimų serijų. Mario sutinkamas visose „Nintendo“ žaidimų konsolėse. Pirmą kartą jis pasirodė 1981 m. žaidime „Donkey Kong“ kaip veikėjas Jumpman. Lietuvoje labiausiai žinomas „Super Mario Bros.“, žaidimas skirtas NES, dėl daugybės NES klonų (galimai nelegalių) atvežtų iš Kinijos ir parduotų turguose. 

Iš viso pasirodė daugiau nei 200 žaidimuose, daugiausia Nintendo konsolėms.

Mario serijos žaidimai 
Pirmą kartą Mario herojus pasirodė 1981 m. žaidime „Donkey Kong“, skirtame žaidimų automatams. Jame Mario dar neturėjo vardo Mario ir buvo vadinamas Jumpman dėl sugebėjimų šokinėti (Jump − šuolis, Man − žmogus). Žaidime Jumpman turėjo išgelbėti damą Paulinę nuo ją pagrobusio milžiniško gorilos Donki Kongo. 1982 m. žaidimo tęsinyje „Donkey Kong Jr.“ Mario jau pasirodė savo vardu ir tai yra vienintelis žaidimas, kuriame Mario užėmė antagonisto rolę. 1983 m. žaidimas „Mario Bros.“ tapo pirmuoju, kurio pavadinime naudojamas Mario vardas ir nuo jo išsiskyrė dvi didelės „Nintendo“ žaidimų franšizės: „Mario“ ir „Donkey Kong“.

Super Mario
„Super Mario“ serija yra pagrindinė Mario žaidimų franšizėje. Tai platformerio tipo nuotykių žaidimai su dažniausiai  pasikartojančiu turiniu ir pasikartojančiais veikėjais − šokinėdamas per įvairias kliūtis ir įveikdamas priešininkus Mario turi išgelbėti Grybų karalystės princesę, kuri buvo pagrobta milžiniško vėžlio Bauzerio ir uždaryta jo pilyje. Daugumoje žaidimų be Mario, kartu galima valdyti jo brolį Luidžį ir žaisti žaidimą kooperatyviniu režimu dviem žaidėjams (iš to kai kurių žaidimų pavadinime yra žodis Bros., nuo brothers − broliai). Naujausiose „Super Mario“ žaidimų versijose žaidimą vienu metu gali žaisti iki 4 ar 5 žaidėjų. „Super Mario 64“, „Super Mario Sunshine“, „Super Mario Galaxy“ žaidimai yra išimtis serijoje − tai pilnai 3D grafikos žaidimai, kuriuose platformerio žaidimo ypatybės nėra dominuojančios.

„Super Mario“ žaidimai buvo vieni populiariausių žaidimų „Nintendo“ konsolėms. 1985 m. „Super Mario Bros.“ su 40,24 mln. parduotų kopijų ilgą laiką buvo populiariausias, kada nors išleistas, kompiuterinis žaidimas. Žaidimai „Super Mario Galaxy“ ir „Super Mario Galaxy 2“ buvo vieni iš aukščiausiai kritikų įvertintų. „Super Mario“ serijos žaidimai 2015 m. duomenimis, pasak „Nintendo“, buvo parduoti 310 mln. vnt. tiražu.

„Super Mario“ žaidimų sąrašas (Pastaba. Pateikiami tik leidimai ir pardavimai išleidimo konsolei):
 Super Mario Bros. (išleidimo metai − 1985, išleidimo platforma − NES, išplatinta kopijų − 40,24 mln. vnt.)
 Super Mario Bros.: The Lost Levels (1986, FDS, 2,65 mln.)
 Super Mario Bros. 2 (1988, NES, 7,46 mln.)
 Super Mario Bros. 3 (1988, NES, 17,28 mln.)
 Super Mario Land (1989, „Game Boy“, 18,14 mln.)
 Super Mario World (1990, SNES, 20,61 mln.)
 Super Mario Land 2: 6 Golden Coins (1992, „Game Boy“, 11,18 mln.)
 Super Mario World 2: Yoshi's Island (1995, SNES, 4,12 mln.)
 Super Mario 64 (1996, „Nintendo 64“, 11,89 mln.)
 Super Mario Sunshine (2002, „GameCube“, 6,31 mln.)
 New Super Mario Bros. (2006, „Nintendo DS“, 30,79 mln.)
 Super Mario Galaxy (2007, „Wii“, 12,59 mln.)
 New Super Mario Bros. Wii (2009, „Wii“, 29,51 mln.)
 Super Mario Galaxy 2 (2010, „Wii“, 7,66 mln.)
 Super Mario 3D Land (2011, „Nintendo 3DS“, 10,63 mln.)
 New Super Mario Bros. 2 (2012, „Nintendo 3DS“, 10,04 mln.)
 New Super Mario Bros. U (2012, „Wii U“, 5,08 mln.)
 Super Mario 3D World (2013, „Wii U“, 4,63 mln.)
 Super Mario Maker (2015, „Wii U“, 3,34 mln.)
 Super Mario Odyssey (2017, „ Nintendo Switch”)

Subserijos ir kiti žaidimai 
Be pagrindinės „Super Mario“ serijos buvo sukurtos kitų žanrų žaidimų serijos ir įvairūs kiti žaidimai. 

Pagrindinės Mario franšizės subserijos:
 „Mario Kart“ − lenktynių žaidimai. „Mario Kart“ tapo viena populiariausių žaidimų serijų „Nintendo“ platformoms ir serijos žaidimai kai kurioms konsolėms („Wii“, „Wii U“) populiarumu aplenkė pagrindinės „Super Mario“ serijos atskirus žaidimus.
 „Mario Party“ − keleto žaidėjų žaidžiami, paprastai neilgai trunkančių, minižaidimų rinkiniai.
 „Paper Mario“ ir „Mario & Luigi“ − RPG žaidimai.
 „Dr. Mario“ − galvosūkių žaidimai.
 „Mario Tennis“ ir „Mario Golf“ − sporto žaidimai.
 „Mario vs. Donkey Kong“ − sudurtiniai Mario ir Donkey Kong serijų žaidimai.
 „Mario & Sonic at the Olympic Games“ − sudurtiniai Mario ir Sonic the Hedgehog serijų sporto žaidimai.

Atskiriems Mario franšizės herojams skirti dedikuoti žaidimai, pavyzdžiui, princesei Pyč − „Super Princess Peach“ (2006), broliui Luidžiui − „Luigi's Mansion“ (2001) ir „New Super Luigi U“ (2013), grybžmogiui Toad − „Captain Toad: Treasure Tracker“ (2013). Iš Mario serijos žaidimų išaugo atskiros Yoshi ir Wario serijos.

Išnašos

Nuorodos 

 Oficiali Mario žaidimų svetainė
 mobygames.com
 giantbomb.com

Kompiuterinių žaidimų serijos
Nuotykių žaidimai
Kompiuterinių žaidimų veikėjai

cs:Super Mario
fr:Mario